Myit Dik Nga U
Kalang lang anhte hta byin mayu ai myit sha rawng nna makau grupyin na masha ni hpe malap mali rai let byin mayu ai lam nbyin wa ai shaloi myit ndik myit n pyaw masin pawt rai byin ai ten ni hta n’gun la mai na hpe yaw shada let myit dik nga u ngu ai ginlam hpe garan kachyan ya dat mayu n ngai.
Hpa lam ni hpe wa anhte myit dik nga ra na ga ai kun (1)Kanu kawa ni a up hkang,sharin shaga ai npu e sha nga taw ra ai majawndut ndang ,wang lu wang lang rai n nga lu ai hpe myit ndik myit npyaw rai nga ndai kun?Myit dik nga u,mungkan ntsa kanu kawa kadai re ai pyi nchye ai sha nga kaba wa ai ni,kanu kawa ni a tsawra myit nhkam sha lu ai,kanu kawa ni a sharin shaga ai lam nhkam la lu ai majaw hten za mat ai ni law law rai nga ai hpe dum ra ai.
2)Laika hti laika ka matsing ra ai lam law nga ai majaw myit masin hkum hkrang puba taw sai kun?Myit dik kau u,jawng lung laika hpaji sharin mayu tim masa lam amyu myu a majaw jawng nlu lung ai masha ni law law nga ma ai hpe myit dum dat u.
3)Bu hpun palawng ning nan tsawm tsawm re ai mu shagu nlu bu hpun ai majaw nye a bu hpun palawng ni dingsa sai,design out sai nga nna masha a man de sa na gaya kahpa dum nga ndai kun?Bu hpun palawng ningnan hkum tsun kahti galai bu hpun lu na matu yak hkak hkrum nga ai ni hpe yu dat nna myit dik nga u.
4)Na a kara style ni hpe myit ndik ai majaw,magaw dat,shamyan malan dat ,sharawt dat,tsi nsam ni langai hpang langai galai chya dat rai tinang hte htuk nhtuk myitru taw nga ndai kun?Mawng cancer ana a majaw tsi lu tsi sha rai,masawp jum yu na kara pyi ntu mat ai ni hpe myit yu matsan dum nna myit dik nga u.
5)Labye,hkyep din tsawm tsawm re ai nlu din ai majaw poi shingra hkan sa lawm na myitru nga ndai kun?Myit dik kau dat u,hkyep din din na lagaw n tu mat,daw hkrawng shing doi hpe machyu shingbyi nga ra ai jahten labye ni a shara hta shang lawm hkam sha yu nga u.
6)Ngai lama wa ndai hta shan loi hpraw jat ai rai yang,nye nten ya na hta loi grau tsawm ai rai yang,wa mung ndai hta grau hpraw nna ra tsawm ai rai yang,nye labawk nau kaba la ai law,nye hkum hkrang loi kaji se re rai tsawm ai rai yang, ngai grau tsawm jat na re law nga nna pat chyam na yu shagu myit hta nra sharawng ai lam ni byin nga ndai kun?Nang zawn baw kaw na lagaw hkren hkum hkrang sin yaw chyai na ahkaw ahkang nlu,n htoi nmu lu ai masha ni law law nga ai hpe myitdum nna myit dik nga u.
7)Dingla ndai,gumgai ndai shani shagu prat ndep mat sai moi na ga dingsa ni hkrai bai alai dan dan rai, nga nna kanu kawa ni tsun ai ga hpe nkam madat,madat jin dum nna na ni kahtet taw dum ai rai yang, na mayu,madat mayu tim hpa nsen mung nlu na ai ,na lahpang mat ai masha ni a ntsa hta nang n tara nga ndai.
8)Na a dum nta hta shan,nga zawn re ai mu sau ai shat mai ni shani shagu n shadu jaw ai majaw shat mai nmu ai nga nna masin pawt aput angun rai nga ndai kun?Shat mai kaja hkum tsun,shat ma mi man man lu sha na matu yak hkak jam jau hkrum nga ai ni a matu loi mi sha pyi nang hkam sha lawm yu nna myit dik nga u.
9)Shani shagu bungli langai hpe sha kahtap galaw taw ra ai majaw lagawn dum nga sai kun?Bungli law ai majaw bungli kaw na lawt na lam tam taw nga ndai kun?Bungli jahkring katut ai majaw myit n pyaw,myit ru taw nga ai masha ni,bungli kata rai nna yak yak hkak hkak rai bungli hkan tam taw nga ai masha ni hpe myit yu matsan dum nna myit dik nga u.
10)Na makau grupyin na masha ni nang hpe manawn masham,yu kaji,jahpoi asawng rai nga ma ai majaw hkam sharang nlu rai nga ndai kun?Myit dik nga u,byin wa na lam ni hta dai htan grau sawng ai hku byin wa chye nga ai ,nang mung kaga masha ni a matu dai shara hta shang lawm chye nga ai hpe myit dum nga u.Ndai mabyin masa lam ni gaw anhte nang ngai kadai hta mung hkam sha chye ai mabyin masa lam ni rai nga ai.
Dai majaw anhte myit yu mai na lam ni hta asi si ai hpun hpe sha masha ni nlung hte kabai chye ma ai re.Nang hpe lung din amyu myu hte kabai hkrum ai rai yang nang gaw asi si ai masha,maga mi hku tsun ga nga yang awng dang ai masha langai rai taw ai majaw rai nga ai.Ning ngu tsun ai shaloi nang hta grit nem ai masha ni hpe yu nna nang hkum nang myit tsaw myit dap,gum rawng gum tawng na matu nrai nga ai.Tsun mayu ai gaw ta tut nang hkam la lu ai mabyin lam ni hte na prat gaw nang shadu ai,nang sawn la ai daram nrai nga ai hpe chye na hkap la na matu re.Miwa hpaji ninghkring langai mi tsun ai ga hta masha law malawng gaw grau jam jau ai prat hpe nhkam sha yu dingsa lai wa sai ten hta hkam la lu sai,byin lai wa sai mabyin masa langai gaw kade daram kaja ai hpe ndum chye lu nga ai nga nna tsun da nga ai.
Shingrai anhte nang ngai ta tut hta du taw nga ai ,hkam la lu nga ai prat hpe kaja ai hku mu mada lu nna myit dik myit krem ai hte htap la chye nga ga.Raitim kaja ai hta grau kaja hkra galoi mung shakut shaja sak hkrung hkawm sa nga ga ngu gam garan ya dat lu n ngai.
Ka Lajang ai – Saranum Julia Ndawng Ja Ing
RVA – Jinghpaw Nsen Shapoi Dap
Manila, Philippines.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn pag_Latn